Príloha č. 1	
RÁMCOVÁ ZMLUVA
o implementácii Iniciatívy JEREMIE v Slovenskej republike	
[DÁTUM]	
Slovenská republika 
zastúpená Úradom vlády Slovenskej republiky a Ministerstvom financií Slovenskej republiky

a

Európsky investičný fond	

OBSAH
Článok	Strana
1.	Výklad
2.	Účel zmluvy
3.	Všeobecné povinnosti Strán
4.	SPV
5.	Investičná rada
6.	Zmluvy o financovaní
7.	Zmluva o holdingovom fonde
8.	Zodpovednosť
9.	Oznámenia
10.	Trvanie a ukončenie
11.	Rozhodné právo
12.	Spory
13.	Jazyk
14.	Záverečné ustanovenia
Prílohy	
1.	Zmluva o financovaní	25
2.	štatút investičnej rady	26

PODPISY

	
	TÁTO ZMLUVA bola uzavretá dňa [ ]
	MEDZI:
(1)	Slovenskou republikou, zastúpenou Úradom vlády Slovenskej republiky, Námestie slobody 1, 813 70 Bratislava a Ministerstvom financií Slovenskej republiky, Štefanovičova 5, 817 82 Bratislava 15, Slovenská republika; a
(2)	Európskym investičným fondom, 96, boulevard Konrad Adenauer, L-2968, Luxemburg, LUXEMBURSKO (ďalej ako EIF);
	Slovenská republika a EIF sa ďalej spoločne uvádzajú ako Strany a každý z nich ako Strana.
	PREAMBULA:
(A)	Nariadením 1080 boli preformulované zásady a stratégie, ktorými sa riadi Európsky fond regionálneho rozvoja (ďalej ako ERDF).
(B)	Nariadením 1083 boli prijaté všeobecné ustanovenia, ktoré sa okrem iného týkajú rozsahu, financovania a využívania ERDF, Kohézneho fondu (ďalej ako CF) a Európskeho sociálneho fondu (ďalej ako ESF).
(C)	Komisia Európskych spoločenstiev (ďalej ako Komisia) a EIF ako jeden z nástrojov na použitie prostriedkov vyplácaných z Fondov (tak ako sú definované v Nariadení 1083) spoločne vyvinuli iniciatívu "Spoločné európske prostriedky pre malé až stredné podniky (Joint European Resources for Micro to Medium Enterprises)" (ďalej ako JEREMIE alebo Iniciatíva JEREMIE) za účelom financovania výdavkov vo vzťahu k operáciám obsahujúcim príspevky na podporu nástrojov finančného inžinierstva, akými sú napr. fondy rizikového kapitálu, záručné fondy a pôžičkové fondy, pre podniky, predovšetkým malé a stredne veľké podniky, pričom všetky prostriedky, ktoré sa vyplatia a použijú počas implementácie JEREMIE, sa musia poskytnúť a použiť v súlade s článkom 44 Nariadenia 1083 a s Implementačným nariadením.
(D)	Vláda Slovenskej republiky svojim uznesením č. 832 zo dňa 8. októbra 2006 schválila návrh Národného strategického referenčného rámca Slovenskej republiky 2007 - 2013, okrem iného vrátane Operačných programov, a viaceré zo zodpovedných Riadiacich orgánov predbežne uviedli v Operačných programoch v ich kompetencii, že celkové minimálne príspevky z týchto Operačných programov (bez Národného spolufinancovania) na podporu Iniciatívy JEREMIE budú 103 miliónov EUR, s možnosťou poskytnutia ďalších príspevkov a výška prostriedkov zo štátneho rozpočtu Slovenskej republiky na spolufinancovanie k prostriedkom ERDF bude spočiatku predstavovať 18 176 471 EUR (Národné spolufinancovanie).
(E)	Na implementáciu Iniciatívy JEREMIE v Slovenskej republike boli z príslušných operačných programov schválených Komisiou vyčlenené nasledovné sumy:
(a)	Operačný program Konkurencieschopnosť a hospodársky rast: 25 000 000 EUR; naviac k tomu výška Národného spolufinancovania predstavuje 4 411 765 EUR;
(b)	Operačný program Bratislavský kraj: 3 000 000 EUR; naviac k tomu výška Národného spolufinancovania predstavuje 529 412 EUR;
(c)	Operačný program Informatizácia spoločnosti: 50 000 000 EUR; naviac k tomu výška Národného spolufinancovania predstavuje 8 823 529 EUR:
(d)	Operačný program Výskum a vývoj 25 000 000 EUR; naviac k tomu výška Národného spolufinancovania predstavuje 4 411 765 EUR.
(F)	Po vykonaní rozhovorov medzi Stranami ohľadom všeobecného rámca a implementácie JEREMIE Slovenská republika vyjadrila želanie spoločne s EIF vytvoriť nástroje finančného inžinierstva v rámci Iniciatívy JEREMIE, a to s využitím štruktúry holdingového fondu. Strany dňa 7. júna 2006 uzavreli Memorandum o porozumení.
(G)	Vláda Slovenskej republiky svojim uznesením č. 836 zo dňa 8. októbra 2006 schválila návrh "Inovatívnych finančných nástrojov" pre Národný strategický referenčný rámec 2007 - 2013, medzi ktoré patria aj nástroje iniciatívy JEREMIE, a uložila ministrovi financií vypracovať mandát medzi Slovenskou republikou a EIF o spolupráci pri implementácii inovatívnych finančných nástrojov v Slovenskej republike.
(H)	V auguste 2007, po podpise Memoranda o porozumení a po následnom predložení operačného technického posudku EIF vypracoval GAP analýzu, ktorá potvrdila, že Slovensko môže počas programového obdobia EÚ 2007-2013 získať z implementácie Iniciatívy JEREMIE značný prospech, pretože medzi ponukou nástrojov finančného inžinierstva SME a potenciálnym dopytom po týchto nástrojoch existujú značné medzery.
(I)	Vláda Slovenskej republiky svojim uznesením č. 785 zo dňa 19. septembra 2007 schválila "návrh postupu implementácie iniciatívy JEREMIE v Slovenskej republike v programovom období 2007 - 2013" a splnomocnila ministra financií negociovať príslušné implementačné dokumenty v zmysle článku 44 ods. b) (i) Nariadenia 1083 a uložila ministrovi financií v spolupráci s ostatnými príslušnými ministerstvami rozpracovať alternatívy implementácie Iniciatívy JEREMIE.  
(J)	Slovenská republika sa rozhodla implementovať Iniciatívu JEREMIE prostredníctvom štruktúry holdingového fondu. Článok 44 ods. b) písm. i) Nariadenia 1083 je preto právnym základom pre implementáciu JEREMIE v Slovenskej republike. Aby Slovenská republika zostala ekonomickým beneficientom Iniciatívy JEREMIE a aby mala nárok na akýkoľvek jej konečný výsledok, EIF bude v rámci svojej činnosti ohľadom JEREMIE pôsobiť ako komisionár konajúci vo vlastnom mene, ale na účet Slovenskej republiky. 
(K)	Po podpise tejto zmluvy príslušné Riadiace orgány vynaložia maximálne úsilie, aby uzatvorili s EIF Zmluvy o financovaní. Zmluvy o financovaní budú upravovať podmienky Individuálnych grantov z Operačných programov, ktoré budú EIF poskytovať Riadiace orgány. 
(L)	Na zriadenie Holdingového fondu JEREMIE SZRB založí SPV, ktorého sa EIF následne stane spoločníkom prostredníctvom vkladu Príspevkov pre JEREMIE,  ktoré dostane od príslušných Riadiacich orgánov, do základného imania SPV. 
(M)	SZRB a EIF ako spoločníci SPV (ďalej ako Spoločníci) uzavrú Dohodu spoločníkov, v ktorej budú dohodnuté vzájomné práva a povinnosti Spoločníkov vo vzťahu k vedeniu a činnosti SPV.
(N)	Investičná rada bude zriadená ako interný orgán SPV zodpovedný za vykonávanie určitých poradných funkcií v Štruktúre holdingového fondu JEREMIE a v SPV týkajúcich sa predovšetkým prijímania určitých strategických rozhodnutí, sledovania činnosti SPV a vykonávania Činnosti holdingového fondu zo strany EIF. Investičná rada bude fungovať v súlade s podmienkami tejto zmluvy a Štatútom investičnej rady.
(O)	EIF a SPV uzavrú Zmluvu o holdingovom fonde, ktorá vyjadrí úlohu EIF ako neoddeliteľnej súčasti Štruktúry holdingového fondu JEREMIE tým, že poskytne EIF zásadné administratívne, spolurozhodovacie a poradné funkcie v rámci SPV a právo konať v mene SPV na základe plnomocenstva.
(P)	Strany potvrdzujú, že po dokončení Iniciatívy JEREMIE v Slovenskej republike získa Slovenská republika plné a výlučné vlastnícke právo na jej konečný výsledok v Slovenskej republike, vrátane vlastníckeho práva k Obchodnému podielu EIF a všetkým dokumentom, prípadne predmetom duševného vlastníctva, ktoré vznikli činnosťou EIF v mene SPV pri plnení povinností z tejto zmluvy, v súlade s podmienkami tejto zmluvy a Zakladateľskej dokumentácie a vždy za podmienky, že EIF bude mať právo pokračovať v používaní know-how vytvoreného v rámci takého procesu pre akékoľvek svoje aktivity. 
(Q)	Strany tiež potvrdzujú, že prevod know-how týkajúceho sa podpory SME prostredníctvom nástrojov finančného inžinierstva z EIF na Slovenskú republiku je v ich spoločnom záujme, a uskutoční sa bezodplatne.
(R)	Strany potvrdzujú, že táto zmluva slúži ako základná zmluva, ktorá opisuje Štruktúru holdingového fondu JEREMIE, stanovuje všetky jej základné zásady a zabezpečuje jej súlad s právom Spoločenstva a právom Slovenskej republiky. Všetky ostatné Dokumenty Holdingového fondu JEREMIE budú koncipované a vykladané v súlade s ustanoveniami tejto zmluvy. Strany vynaložia maximálne úsilie, aby dosiahli zlučiteľnosť Dokumentov Holdingového fondu JEREMIE s právom Spoločenstva, predovšetkým s Predpismi EÚ o štrukturálnych fondoch, ako aj s právom Slovenskej republiky.
(S)	Podpísanie tejto zmluvy podpredsedom vlády Slovenskej republiky pre vedomostnú spoločnosť, európske záležitosti, ľudské práva a menšiny a  ministrom financií v mene Slovenskej republiky bolo schválené uznesením vlády Slovenskej republiky č. [*] z [dátum] 2008].
	STRANY SA DOHODLI nasledovne:
1.	Výklad
1.1	Okrem pojmov, ktoré sú definované v iných ustanoveniach tejto zmluvy, platia v tejto zmluve nasledovné definície:
	Dohodnutá forma znamená vo vzťahu k akémukoľvek dokumentu poslednú podobu tohto dokumentu, na ktorej sa Strany dohodli;
	Výročná správa o postupe má význam daný v odseku 3.2(c)(i);
	Orgán auditu znamená orgán verejnej moci poverený Slovenskou republikou vykonávaním auditov príslušných Operačných programov v súlade s článkom 62 Nariadenia 1083;
	Prijímateľ znamená prevádzkovateľa, subjekt alebo spoločnosť verejnú alebo súkromnú, ktorá zodpovedá za iniciovanie alebo iniciovanie a implementáciu operácií v súlade s článkom 2(4) Nariadenia 1083;
	Obchodný plán znamená každý obchodný plán predložený vo vzťahu k Operácii Finančným sprostredkovateľom v súlade s odsekom 4.8 vyhovujúci podmienkam uvedeným v  uvedenom článku;
	Dôvodná výpoveď má význam daný v odseku 10.2(a);
	CF má význam daný v bode (B) Preambuly;
	Obchodný zákonník znamená zákon č. 513/1991 Zb., Obchodný zákonník, v znení neskorších predpisov;
	Komisia má význam daný v bode (C) Preambuly;
	Zakladateľské dokumenty znamená Spoločenskú zmluvu a všetky ostatné dokumenty, ktoré sa vyžadujú podľa práva Slovenskej republiky na založenie SPV;
	Dokumenty Holdingového fondu JEREMIE znamená túto zmluvu, Zmluvy o financovaní, Zakladateľskú dokumentáciu, Zmluvu o holdingovom fonde, Štatút investičnej rady a každý dokument, ktorý Strany označia za "Dokument Holdingového fondu JEREMIE";
	Obchodný podiel EIF znamená obchodný podiel v SPV, vrátane podielu na zisku a podielu na likvidačnom zostatku SPV, vlastnený EIF vo svojom vlastnom mene, avšak na účet Slovenskej republiky (zastúpenej Ministerstvom financií);
	Osoba ovládaná Slovenskou republikou znamená osobu ovládanú Slovenskou republikou vo význame ustanovenom v § 66a Obchodného zákonníka;
	ERDF má význam daný v bode (A) Preambuly;
	ESF má význam daný v bode (B) Preambuly;
	Štrukturálne fondy EÚ znamená Európsky fond regionálneho rozvoja a Európsky sociálny fond tak, ako sú definované v Nariadení 1083, a iné fondy, na ktorých sa Strany dohodnú v súlade s platným právom EÚ;
	Predpisy EÚ o štrukturálnych fondoch znamená Nariadenie 1080, Nariadenie 1081, Nariadenie 1083 a Implementačné nariadenie, ako aj ostatné právne predpisy EÚ platné pre Štrukturálne fondy EÚ;
	Konatelia znamená konatelia SPV;
	Nástroj finančného inžinierstva znamená všetky nástroje uvedené v článku 44 Nariadenia 1083;
	Finančný sprostredkovateľ znamená Nástroj finančného inžinierstva (aby sa však vyhlo pochybnostiam, nie EIF), orgán alebo firmu, verejnú alebo súkromnú, ktorá je zodpovedná za implementáciu Operácií; 
	Udalosť vyššej moci má význam daný v odseku 10.2(d);
	Oznámenie o udalosti vyššej moci má význam daný v odseku 10.2(d);
Zakladateľská dokumentácia znamená Zakladateľské dokumenty a Dohodu spoločníkov;
	Zmluvy o financovaní znamená zmluvy uzavreté v Dohodnutej forme (avšak v zásade tak, ako je to určené v Prílohe 1) medzi EIF a každým príslušným Riadiacim orgánom, na základe ktorých príslušný Riadiaci orgán ustanoví EIF za komisionára Slovenskej republiky a prevedie na neho za podmienok uvedených v tejto zmluve Príspevky pre JEREMIE, za účelom ich vloženia zo strany EIF do SPV a vykonávania Činnosti holdingového fondu;
	GAP analýza znamená dokument "Prístup SME k financiám na Slovensku - vyhodnocovacia štúdia" vypracovaná EIF v auguste 2007;
	Valné zhromaždenie znamená valné zhromaždenie Spoločníkov;
	Činnosť holdingového fondu znamená činnosť, ktorú má vykonávať EIF podľa Zmluvy o holdingovom fonde tak, ako je to vymedzené v odseku 7.1 tejto zmluvy;
	Zmluva o holdingovom fonde znamená zmluvu, ktorú majú uzavrieť EIF a SPV a podrobnosti ktorej sú ďalej stanovené v článku 7;
	Náklady holdingového fondu znamená oprávnené náklady na riadenie vynaložené zo strany EIF a SPV, ktoré podliehajú stropu uvedenému v článku 43(4) Implementačného nariadenia, pričom uvedený strop bude alokovaný medzi EIF a SPV podľa Zmluvy o holdingovom fonde;
	Implementačné nariadenie znamená Nariadenie Komisie (ES) č. 1828/2006 z 8. decembra 2006, ktoré stanovuje vykonávacie pravidlá Nariadenia 1083 a Nariadenia 1080;
	Individuálny grant znamená celkovú sumu všetkých jednotlivých častí Príspevkov pre JEREMIE poskytnutých Riadiacim orgánom pre EIF podľa príslušnej Zmluvy o financovaní, plus prijaté úroky;
	Sprostredkovateľský orgán má význam daný v článku 2 ods. 6 Nariadenia 1083;
	Člen Investičnej rady znamená člena Investičnej rady ustanoveného do funkcie v súlade s článkom 5 tejto zmluvy;
	Štatút investičnej rady znamená dokument v Dohodnutej forme (avšak v zásade tak, ako je uvedený v  Prílohe 2) prijatý uznesením Valného zhromaždenia, ktorý upravuje fungovanie Investičnej rady;
	Investičná stratégia znamená dokument, ktorý ustanovuje investičnú stratégiu a plánovanie pre Holdingový fond JEREMIE a ktorý bude vypracovaný v súlade s podmienkami uvedenými v odseku 7.3(a);
	JEREMIE a Iniciatíva JEREMIE má význam daný v bode (C) Preambuly;
	Príspevky pre JEREMIE znamená prostriedky poskytnuté zo Štrukturálnych fondov EÚ do príslušných Operačných programov a Národné spolufinancovanie, ktoré boli vyčlenené ako prostriedky, ktoré majú byť použité na podporu implementácie Iniciatívy JEREMIE v Slovenskej republike v programovom období EÚ 2007-2013, a ktoré sú predmetom Zmluvy o financovaní;
	Holdingový fond JEREMIE znamená samostatný blok aktív a práv vytvorený v rámci SPV z prostriedkov Individuálnych grantov vložených do základného imania SPV, ktorý má v mene SPV spravovať a/alebo investovať EIF v súlade so zásadami ustanovenými v tejto zmluve, Dohode spoločníkov a v Zmluve o holdingovom fonde;
	Štruktúra holdingového fondu JEREMIE znamená štruktúru, ktorá bude zriadená v súlade so zásadami sformulovanými v tejto zmluve, pomocou ktorej Riadiace orgány prevedú právo na užívanie Príspevkov pre JEREMIE na EIF za podmienky, že EIF, konajúci ako komisionár vo vlastnom mene a na účet Slovenskej republiky, investuje Príspevky pre JEREMIE do SPV a bude vykonávať Činnosť holdingového fondu;  
	Riadiaci orgán znamená orgán verejnej moci poverený Slovenskou republikou riadením príslušného Operačného programu v súlade s článkom 59 Nariadenia 1083. Riadiaci orgán môže konať aj prostredníctvom Sprostredkovateľského orgánu, pokiaľ je to relevantné; 
	Spoločenská zmluva znamená spoločenskú zmluvu SPV.
	Ministerstvo financií znamená Ministerstvo financií Slovenskej republiky;
	Monitorovací výbor znamená výbor v zložení, s úlohami a s právomocami, ktoré sú uvedené v článku 63 a nasl. Nariadenia 1083, zriadený Slovenskou republikou v súvislosti s príslušným Operačným programom;
	Národné spolufinancovanie má význam uvedený v bode (D) Preambuly;
	Záväzok na prevod know-how znamená také zdieľanie informácií, postupov, poznatkov, znalostí, techník, metód a skúseností zo strany EIF na Slovenskú republiku, resp. jej inštitúcie, ktoré umožnia správu Holdingového fondu JEREMIE najneskôr v roku 2015 Slovenskou republikou, resp. jej inštitúciami;
	Operácia znamená projekt alebo skupinu projektov definovanú v Nariadení 1083, vybratú v súlade s odsekom 4.8(e) a implementovanú jedným alebo viacerými Finančnými sprostredkovateľmi;
	Návrh operácie znamená dokument pripravený a predložený zo strany EIF, ktorý nasleduje po všetkých náležitých analýzach Finančného sprostredkovateľa a jeho Obchodného plánu, v ktorom EIF predloží a určí návrh financovania z Holdingového fondu JEREMIE;     
	Operačná zmluva znamená jednotlivé zmluvy uzavreté zo strany EIF v mene SPV s Finančnými sprostredkovateľmi pre jednotlivé Operácie;
	Operačné programy alebo OP znamená nasledovné Operačné programy tak, ako sú definované v článku 2 Nariadenia 1083:
(a)	Operačný program Konkurencieschopnosť a hospodársky rast;
(b)	Operačný program Bratislavský kraj;
(c)	Operačný program Informatizácia spoločnosti;
(d)	Operačný program Výskum a vývoj;
	Správa o plnení znamená Výročnú správu o postupe alebo Polročnú správu o postupe;
	Programový manuál znamená dokument na národnej úrovni vypracovaný príslušným Riadiacim orgánom pre každý Operačný program a obsahujúci podrobný popis jednotlivých opatrení a doručený EIF zo strany každého Riadiaceho orgánu;
	Nariadenie 1080 znamená Nariadenie Európskeho parlamentu a Rady (ES) č. 1080/2006 z 5. júla 2006 o Európskom fonde regionálneho rozvoja, a ktorým sa zrušuje nariadenie (ES) č. 1783/1999;
	Nariadenie 1083 znamená Nariadenie Rady (ES) č. 1083/2006 z 11. júla 2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999;
	Polročná správa o postupe má význam daný v odseku 3.2(c)(v);
	Spoločník má význam daný v bode (M) Preambuly;
	Dohoda spoločníkov znamená zmluvu v Dohodnutej forme uzavretú medzi Spoločníkmi v súlade so zásadami uvedenými v odseku 4.2;
	SME znamená malé a stredné podniky v súlade s ich definíciou v odporúčaní Komisie č. 2003/361/ES, v platnom znení;
	SPV znamená spoločnosť zriadenú na osobitný účel (special purpose company), založenú a fungujúcu v súlade s článkom 4 nižšie;
	SZRB znamená Slovenská záručná a rozvojová banka, a.s., akciová spoločnosť založená podľa práva Slovenskej republiky, so sídlom Štefánikova 27, 814 99 Bratislava, Slovenská republika, IČO: 00 682 420, zapísaná v obchodnom registri Okresného súdu Bratislava I, oddiel: Sa, vložka: 3010/B;
	Dátum zániku znamená deň, kedy prestane byť táto zmluva platná a účinná podľa odseku 10.1, alebo v prípade Dôvodnej výpovede deň, kedy uplynie výpovedná lehota určená pre takúto udalosť;
	Zadanie znamená dokument, ktorý vypracuje EIF a ktorý bude tvoriť základ pre každý Obchodný plán predložený Finančnými sprostredkovateľmi v súlade s odsekom 4.8.
1.2	Každý odkaz, výslovný alebo implicitný, na právny predpis zahŕňa odkazy na:
(a)	daný právny predpis v znení jeho rekodifikácií, zmien, rozšírenia alebo aplikácie akýmkoľvek iným právnym predpisom alebo podľa neho (pred alebo po dátume podpisu tejto zmluvy);
(b)	akýkoľvek právny predpis, ktorý daný právny predpis opätovne prijíma (so zmenou alebo bez zmeny); a
(c)	akékoľvek vykonávacie predpisy, ktoré boli prijaté (pred alebo po podpise tejto zmluvy) na základe daného právneho predpisu, v znení opätovného prijatia, zmien, rozšírenia alebo aplikácie spôsobom uvedeným v písmene (a) vyššie, alebo na základe akéhokoľvek právneho predpisu uvedeného v písmene (b) vyššie,
	a právny predpis zahŕňa všetky predpisy v akejkoľvek jurisdikcii.
1.3	V tejto zmluve:
(a)	slová s významom v jednotnom čísle zahŕňajú množné číslo, a naopak;
(b)	slová označujúce osoby zahŕňajú právnické osoby a združenia osôb bez vlastnej právnej subjektivity, a naopak; a
(c)	odkazy na Stranu zahŕňajú jej právnych nástupcov, dedičov alebo postupníkov.
1.4	Pokiaľ nie je uvedený opačný zámer, odkaz na článok, odsek, písmeno alebo prílohu uvedený v tejto zmluve je odkazom na článok, odsek, písmeno alebo prílohu tejto zmluvy. Prílohy sú súčasťou tejto zmluvy.
1.5	Nadpisy uvedené v tejto zmluve nemajú vplyv na jej výklad.
1.6	Bez ohľadu na ustanovenia článku 13, pokiaľ je v tejto zmluve termín v slovenskom jazyku uvedený v zátvorkách, kurzívou alebo kurzívou a v zátvorkách po termíne v anglickom jazyku, a medzi termínom v slovenskom jazyku a termínom v anglickom jazyku je akýkoľvek rozpor, rozhodujúci je význam termínu v slovenskom jazyku.  
2.	Účel zmluvy
2.1	Táto zmluva upravuje základné zásady, podľa ktorých sa bude v Slovenskej republike implementovať Iniciatíva JEREMIE s pomocou EIF vo forme Štruktúry holdingového fondu JEREMIE. 
2.2	Strany sa dohodli, že všetky ostatné Dokumenty Holdingového fondu JEREMIE budú koncipované, uzavreté a vykladané v súlade s podmienkami uvedenými v tejto zmluve. 
3.	Všeobecné povinnosti Strán
3.1	Povinnosti Slovenskej republiky
(a)	Slovenská republika sa zaväzuje, že počas programového obdobia EÚ 2007 až 2013 poskytne do Holdingového fondu JEREMIE Príspevky pre JEREMIE v celkovej výške najmenej 103 miliónov EUR, s možnosťou poskytnutia dodatočných príspevkov; naviac k tomu, prostriedky Národného spolufinancovania budú spočiatku predstavovať 18 176 471 EUR;
(b)	Slovenská republika je povinná:
(i)	vynaložiť maximálne úsilie, aby zabezpečila, že SZRB a Riadiace orgány si budú plniť svoje povinnosti tak, ako je uvedené v tejto zmluve a v ostatných Dokumentoch Holdingového fondu JEREMIE; 
(ii)	zabezpečiť, aby Riadiace orgány poskytovali všetky nevyhnutné informácie a pomoc v súlade s primeranými žiadosťami EIF, aby EIF mohol vykonávať Činnosť holdingového fondu v súlade s podmienkami tejto zmluvy a Zmluvy o holdingovom fonde;
(iii)	zabezpečiť náhradu Nákladov holdingového fondu, ktoré vzniknú EIF v dôsledku vykonávania Činnosti holdingového fondu, v súlade s ustanoveniami odseku 7.2; a
(iv)	pomáhať, spolupracovať a podporovať (a zabezpečiť, aby aj jej príslušné orgány a zástupcovia pomáhali, spolupracovali a podporovali) v maximálnej možnej miere v rámci svojich právnych kompetencií a oprávnení a spôsobom a v rozsahu, ktorý je v súlade s platnými právnymi predpismi Slovenskej republiky a EÚ, prípravu, implementáciu, dokončenie a pokračujúce úspešné fungovanie Štruktúry holdingového fondu JEREMIE, vrátane (avšak nie výlučne) bezodkladného plnenia svojich konkrétnych záväzkov a povinností uvedených v tejto zmluve a v Dokumentoch Holdingového fondu JEREMIE.
(c)	Povinnosti ustanovené v tomto odseku 3.1 predstavujú podstatné povinnosti Slovenskej republiky.
3.2	Povinnosti EIF
	EIF je povinný:
(a)	plniť všetky svoje povinnosti s náležitou odbornou starostlivosťou v súlade s Dokumentmi Holdingového fondu JEREMIE a splniť Záväzok na prevod know-how; 
(b)	dodržiavať všetky nasledovné postupy monitorovania, ktorých ďalšie podrobnosti sú upravené v Zmluvách o financovaní a v Zmluve o holdingovom fonde:
(i)	EIF je povinný poskytnúť všetku primeranú pomoc a pravdivé a úplné informácie, o ktoré Ministerstvo financií, Riadiace orgány a Investičná rada požiadajú na vykonanie monitorovania výkonu Činnosti holdingového fondu zo strany EIF.
(ii)	EIF je povinný zabezpečiť, aby Operačné zmluvy obsahovali nevyhnutné ustanovenia, ktoré umožnia SPV zhromažďovať príslušné informácie od Finančných sprostredkovateľov na zabezpečenie dostatočného monitorovania Operácií, vrátane príslušných informácií, ktoré sa budú zhromažďovať od SME prijímajúcich podporu na základe JEREMIE.
(iii)	EIF je povinný s náležitou dôslednosťou a starostlivosťou vykonávať práva na monitorovanie, ktoré SPV získala na základe Operačných zmlúv, v mene SPV ako súčasť Činnosti holdingového fondu. EIF je povinný premietnuť informácie zhromaždené prostredníctvom tohto monitorovania do správ, ktoré je povinný predkladať podľa tejto zmluvy.
(c)	pokiaľ to nebude v Zmluve o holdingovom fonde upravené inak, dodržiavať nasledovné postupy podávania správ:
(i)	EIF je povinný vypracovať za každý kalendárny rok (po prvý krát do 31. marca 2010) výročnú správu o postupe (ďalej ako Výročná správa o postupe), ktorá bude obsahovať podrobnú analýzu Činnosti holdingového fondu vykonanej počas predchádzajúceho kalendárneho roka, analýzu postupu implementácie Investičnej stratégie a podrobné informácie o postupe Operácií. 
(ii)	Vo Výročnej správe o postupe majú byť uvedené informácie týkajúce sa Operácií a Holdingového fondu JEREMIE, ktoré sú nevyhnutné na splnenie povinností Slovenskej republiky podávať správy Komisii v súlade s Implementačným nariadením.
(iii)	Výročná správa o postupe musí byť v anglickom jazyku. 
(iv)	EIF je povinný predložiť Výročnú správu o postupe Investičnej rade na posúdenie a pripomienkovanie do 31. marca každého kalendárneho roka.
(v)	EIF je povinný vypracovať polročnú správu o postupe (ďalej ako Polročná správa o postupe) v anglickom jazyku, vrátane analýzy postupu implementácie Investičnej stratégie a podrobných informácií o postupe Operácií. EIF je povinný predložiť Polročnú správu o postupe, v anglickom jazyku, Investičnej rade na posúdenie a pripomienkovanie do 30. septembra každého kalendárneho roka.
(d)	poskytnúť Orgánu auditu súčinnosť pri výkone kontrol a auditov týkajúcich sa implementácie Iniciatívy JEREMIE v Slovenskej republike;
(e)	vykonávať Činnosť holdingového fondu v mene a na účet SPV, tak aby všetky dokumenty (zaznamenané v akejkoľvek forme), vrátane ale nie iba práv duševného vlastníctva, ktoré boli vytvorené alebo získané EIF počas plnenia povinností podľa tejto zmluvy a podľa Dokumentov Holdingového fondu JEREMIE a v súvislosti s plnením takýchto povinností ostali vo vlastníctve SPV aj po prevode Obchodného podielu EIF na Slovenskú republiku alebo akúkoľvek inštitúciu Slovenskej republiky;
(f)	Povinnosti ustanovené v tomto odseku 3.2 predstavujú podstatné povinnosti EIF.
4.	SPV
4.1	Účel a právna forma SPV
	Strany sa dohodli, že  SPV bude založená ako spoločnosť s ručením obmedzeným so sídlom v Bratislave. SPV bude neoddeliteľnou súčasťou Štruktúry holdingového fondu JEREMIE. Úlohou SPV v Štruktúre holdingového fondu JEREMIE bude vykonávanie činnosti uvedenej v odseku 4.7. 
4.2	Spoločníci
(a)	Vzťah medzi Spoločníkmi sa bude riadiť Spoločenskou zmluvou a Dohodou spoločníkov.
(b)	Dohoda spoločníkov bude uzavretá v Dohodnutej forme a bude obsahovať predovšetkým:
(i)	práva a povinnosti Spoločníkov vo vzťahu k fungovaniu a rozvoju SPV;
(ii)	určité obchodné zásady pre stratégiu vedenia a rozvoja SPV;
(iii)	rámec pre pravidlá vedenia a riadenia (corporate governance) SPV;
(iv)	hlasovacie väčšiny a koordináciu vykonávania hlasovacích práv v orgánoch SPV;
(v)	nominačné práva pre menovania osôb do orgánov SPV; 
(vi)	obmedzenie prevoditeľnosti obchodných podielov, predkupné práva; a 
(vii)	predajnú opciu a kúpnu opciu týkajúcu sa Obchodného podielu EIF, ktoré sú podrobnejšie upravené v odseku 4.9. 
4.3	Založenie a vznik SPV a vstup EIF do SPV
(a)	Slovenská republika je povinná zabezpečiť, aby SZRB spočiatku založila SPV a súčasne zabezpečila zápis SPV do príslušného registra do 90  dní po podpise tejto zmluvy. Počiatočné základné imanie SPV bude 5 000 EUR a bude vytvorené vkladom zo strany SZRB z jej vlastných zdrojov.
(b)	Po podpise prvej Zmluvy o financovaní a prijatí prvého Individuálneho grantu zo strany EIF na základe takej Zmluvy o financovaní rozhodne SZRB ako jediný Spoločník o zvýšení základného imania SPV o nový peňažný vklad EIF. EIF sa stane Spoločníkom poskytnutím vkladu vo výške prijatého Individuálneho grantu do základného imania SPV v súlade s ustanoveniami Spoločenskej zmluvy, Dohody spoločníkov a pristúpením k Spoločenskej zmluve. EIF vloží každý Individuálny grant prijatý podľa Zmluvy o financovaní ako peňažný vklad do základného imania SPV. Slovenská republika vynaloží maximálne úsilie, aby zabezpečila, že SZRB ako jediný Spoločník prijme všetky vnútrospoločenské rozhodnutia nevyhnutné na vykonanie zvýšenia základného imania SPV, a aby SPV splnila všetky ostatné zákonné požiadavky vyžadované na vykonanie takéhoto zvýšenia základného imania.
(c)	EIF na vlastné náklady zriadi a bude prevádzkovať v Bratislave svoju kanceláriu, ktorá bude neustále dostatočne personálne obsadená a primerane podporovaná centrálou EIF, aby mohla vykonávať Činnosť holdingového fondu. Pre odstránenie pochybností, Strany berú na vedomie a súhlasia, že náklady vynaložené podľa predchádzajúcej vety budú predstavovať oprávnené Náklady holdingového fondu nárokovateľné podľa odseku 7.2.
4.4	Práva Spoločníkov
(a)	Po tom, ako sa EIF stane Spoločníkom, budú hlasovacie práva Spoločníkov bez ohľadu na nominálnu hodnotu ich vkladov do základného imania SPV nasledovné:
(i)	SZRB bude mať 99% hlasovacích práv;
(ii)	EIF bude mať 1% hlasovacích práv. 
(b)	Práva Spoločníkov na podiel na zisku alebo likvidačný zostatok SPV budú vždy zodpovedať pomeru hodnôt splatených vkladov jednotlivých Spoločníkov do základného imania SPV.
4.5	Väčšiny pre hlasovanie
(a)	Pokiaľ to v tejto zmluve, Dohode spoločníkov alebo príslušných právnych predpisoch nie je upravené inak, každé rozhodnutie Valného zhromaždenia si vyžaduje jednoduchú väčšinu hlasov všetkých Spoločníkov.
(b)	Dohoda spoločníkov bude upravovať, že akékoľvek rozhodnutie Valného zhromaždenia o ktorejkoľvek z nasledovných záležitostí si vyžaduje jednomyseľný súhlas všetkých Spoločníkov:
(i)	zmena práv Spoločníkov uvedených v odseku4.4;
(ii)	zvýšenie alebo zníženie základného imania SPV;
(iii)	zmena predmetu činnosti SPV;
(iv)	prijatie a akákoľvek zmena Štatútu investičnej rady;
(v)	schválenie prevodu obchodného podielu v SPV na tretiu osobu (mimo Spoločníka);
(vi)	rozhodnutie o zrušení alebo likvidácii SPV;
(vii)	rozdelenie zisku;
(viii)	schválenie a zmeny Zmluvy o holdingovom fonde.
4.6	Riadenie SPV
(a)	SPV bude mať jedného alebo viacerých Konateľov, ktorí budú vymenovaní podľa podmienok tohto článku a podmienok Dohody spoločníkov.
(b)	Konateľa (Konateľov) menuje Valné zhromaždenie jednoduchou väčšinou hlasov z kandidátov navrhnutých zo strany SZRB a schválených zo strany EIF.
(c)	Strany sa dohodli, že Konatelia udelia EIF plnomocenstvo na konanie v mene SPV vo vzťahu k správe Holdingového fondu JEREMIE za podmienok Zmluvy o holdingovom fonde tak, ako to je určené v článku 7.
4.7	Činnosť SPV
(a)	SPV bude ako súčasť Štruktúry holdingového fondu JEREMIE plniť predovšetkým nasledovné funkcie:
(i)	zriadi Holdingový fond JEREMIE, ktorý bude spravovať EIF;
(ii)	bude uzatvárať Operačné zmluvy prostredníctvom EIF;
(iii)	umožní EIF vykonávať Činnosť holdingového fondu;
(iv)	bude slúžiť ako platforma na prevod know-how týkajúceho sa podpory SME prostredníctvom nástrojov finančného inžinierstva z EIF na Slovenskú republiku.
(v)	spočiatku uloží všetky peňažné prostriedky s výnimkou akýchkoľvek potrieb SPV týkajúcich sa bežných účtov, na účty v Štátnej pokladnici, a to v súlade s platným právnym poriadkom.
4.8	Operácie; Obchodné plány
(a)	Zadanie týkajúce sa každej Operácie vypracuje EIF; toto Zadanie bude tvoriť základ pre každý Obchodný plán predložený Finančnými sprostredkovateľmi v súlade s týmto odsekom 4.8.
(b)	Každé Zadanie musí:
(i)	byť formulované v súlade s podmienkami Predpisov EÚ o štrukturálnych fondoch a na základe príslušného Operačného programu a Programového manuálu (pre odstránenie pochybností, za podmienky, že Programový manuál bude EIF považovať za zodpovedajúci Štruktúre holdingového fondu JEREMIE a Činnosti holdingového fondu);
(ii)	odzrkadľovať a byť v súlade s výberovými kritériami schválenými Monitorovacím výborom Operačného programu; a
(iii)	obsahovať časť zaoberajúcu sa prvotným nevyčerpávajúcim zhodnotením akýchkoľvek otázok štátnej pomoci.
(c)	Obchodné plány týkajúce sa každej Operácie predkladá EIF príslušný Finančný sprostredkovateľ; na základe tohto Obchodného plánu bude EIF predkladať žiadosti o posúdenie Investičnej rade v súlade s odsekom 5.9(b).
(d)	Každý Finančný sprostredkovateľ bude povinný pripraviť svoj Obchodný plán v súlade s príslušným Zadaním. V každom prípade musí Obchodný plán obsahovať nasledujúce prvky:   
(i)	cieľový trh podnikov a kritériá, pravidlá a podmienky na ich financovanie;
(ii)	operačný rozpočet Nástroja finančného inžinierstva;
(iii)	vlastníctvo Nástroja finančného inžinierstva;
(iv)	spolufinancujúcich partnerov alebo spoločníkov a podmienky ich účasti na Nástroji finančného inžinierstva;
(v)	stanovy alebo, ak tieto nie sú k dispozícii, iné vnútorné pravidlá Nástroja finančného inžinierstva;
(vi)	ustanovenia o profesionalite, kvalifikovanosti a nezávislosti manažmentu;
(vii)	odôvodnenie pre a zamýšľané použitie príspevku zo Štrukturálnych fondov EÚ;
(viii)	pravidlá pre Nástroj finančného inžinierstva ohľadom ukončenia investovania v podnikoch;
(ix)	ustanovenia o zrušení Nástroja finančného inžinierstva, vrátane opätovného využitia zdrojov vrátených Nástroju finančného inžinierstva z investícií alebo ktoré zvýšili potom ako boli splnené všetky záruky viažuce sa k príspevku z Operačného programu. 
(e)	Operácie musia byť vykonávané v súlade s nasledovnými podmienkami:
(i)	SPV vykonáva výber Finančných sprostredkovateľov na podnet EIF v súlade s Investičnou stratégiou;
(ii)	Každá Operačná zmluva musí, bez ohľadu na akékoľvek iné podmienky uvedené v Zakladateľskej dokumentácii, Zmluvách o financovaní, tejto zmluve alebo v Investičnej stratégii, obsahovať nasledovné podmienky:
(A)	investičnú stratégiu a plánovanie;
(B)	monitoring implementácie podľa stanovených pravidiel;
(C)	ukončenie účasti (exit) príspevku z Operačného programu z Nástroja finančného inžinierstva;
(D)	ustanovenia o zrušení Nástroja finančného inžinierstva, vrátane opätovného využitia zdrojov vrátených Nástroju finančného inžinierstva z investícií alebo ktoré zvýšili potom ako boli splnené všetky záruky viažuce sa k príspevku z Operačného programu;
(E)	výšku nákladov na riadenie a spôsob odmeňovania (performance incentives)         pre Finančného sprostredkovateľa v súlade s Implementačným nariadením;
(F)	povinnosť Finančného sprostredkovateľa uskutočňovať ciele stanovené v    Operačnej zmluve; 
(G)	definíciu vhodnej marketingovej iniciatívy, ktorú má Finančný sprostredkovateľ zrealizovať; 
(H)	každoročné posudzovanie Obchodných plánov dohodnutých pre Operáciu;
(I)	pravidelné podávanie správ zo strany Finančného sprostredkovateľa pre SPV a EIF v štandardizovanej forme a rozsahu; 
(J)	postupy predkladania výročných účtovných výkazov za Operáciu zo strany Finančného sprostredkovateľa pre SPV a EIF a postupy auditu, ktoré musí dodržiavať Finančný sprostredkovateľ; 
(K)	povinnosť Finančného sprostredkovateľa zabezpečiť, aby v investičných zmluvách medzi Finančným sprostredkovateľom a podnikmi financovanými Operáciou boli nasledovné ustanovenia:
I.	že podniky sú povinné viesť záznamy o investícii alebo inom finančnom príspevku Finančného sprostredkovateľa po dobu minimálne troch rokov po uplynutí doby alebo po ukončení investičných zmlúv;
II.	že Finančný sprostredkovateľ je povinný prostredníctvom rokovaní alebo súdnou cestou dôsledne vymáhať svoje pohľadávky voči týmto podnikom;
III.	že zástupcovia Slovenskej republiky (t.j. orgány, ktoré sú v zmysle Nariadenia 1083 príslušné na implementáciu Operačných programov), Komisie a EIF majú prístup do priestorov a k dokumentom týchto podnikov za účelom overenia zákonnosti a regulárnosti financovania z Operácie a podnikateľskej činnosti podnikov;
IV.	že financovanie podniku čiastočne plynie zo Štrukturálnych fondov EÚ;
V.	že podniky by sa nemali angažovať v žiadnom úkone ani rozhodnutí, ktoré by bolo v rozpore s pravidlami Spoločenstva a legislatívou Slovenskej republiky, najmä s pravidlami ohľadom hospodárskej súťaže; a
(L)	ochranu investora v súlade s obchodnými zvyklosťami a ustanovenia o zodpovednosti za porušenie Operačnej zmluvy.
(iii)	EIF nie je zodpovedný Slovenskej republike za žiadne porušenie povinností Finančných sprostredkovateľov podľa Operačných zmlúv.
(iv)	V súlade s článkom 78, ods. 7 Nariadenia 1083, zdroje vrátené alebo zvyšujúce z Operácií sa musia zhromažďovať na účtoch SPV a musia byť opätovne investované v prospech SME v súlade s Investičnou stratégiou.
4.9	Ukončenie účasti (exit) EIF v SPV
(a)	Pokiaľ sa Strany nedohodnú inak, v Dohode spoločníkov bude uvedené, že s účinnosťou k 31. decembru 2015 bude EIF povinný bezodplatne previesť Obchodný podiel EIF na Slovenskú republiku (zastúpenú Ministerstvom financií) alebo na Osobu ovládanú Slovenskou republikou (aby sa vyhlo pochybnostiam, týmto subjektom môže byť aj SZRB), ktorá bude EIF oznámená zo strany Ministerstva financií.
(b)	Pokiaľ sa Strany nedohodnú inak, v Dohode spoločníkov bude uvedené, že v prípade Dôvodnej výpovede alebo akejkoľvek inej formy ukončenia tejto zmluvy zo strany EIF bude mať EIF predajnú opciu na Obchodný podiel EIF, na základe ktorej môže EIF žiadať od Slovenskej republiky (zastúpenej Ministerstvom financií), aby s účinnosťou k Dátumu zániku bezodplatne nadobudla Obchodný podiel EIF. Ministerstvo financií môže na nadobudnutie Obchodného podielu EIF na základe tejto predajnej opcie určiť inú Osobu ovládanú Slovenskou republikou (aby sa vyhlo pochybnostiam, týmto subjektom môže byť aj SZRB).
(c)	Pokiaľ sa Strany nedohodnú inak, v Dohode spoločníkov bude uvedené, že v prípade Dôvodnej výpovede alebo akejkoľvek inej formy ukončenia tejto zmluvy zo strany Slovenskej republiky bude mať Slovenská republika kúpnu opciu na Obchodný podiel EIF, na základe ktorej môže Slovenská republika (zastúpená Ministerstvom financií) žiadať od EIF, aby jej s účinnosťou k Dátumu zániku bezodplatne previedol Obchodný podiel EIF. Ministerstvo financií môže na nadobudnutie Obchodného podielu EIF na základe tejto kúpnej opcie určiť inú Osobu ovládanú Slovenskou republikou (aby sa vyhlo pochybnostiam, týmto subjektom môže byť aj SZRB).
(d)	Pre účely §585 Obchodného zákonníka Slovenská republika potvrdzuje, že prevod Obchodného podielu EIF z EIF na Slovenskú republiku alebo na Osobu ovládanú Slovenskou republikou podľa písmen (a) až (c) vyššie, bude predstavovať úplné a nezvratné splnenie povinností EIF ako komisionára Slovenskej republiky podľa jednotlivých Zmlúv o financovaní. Aby sa vyhlo pochybnostiam, v prípade ak osoba odlišná od Slovenskej republiky, bude nominovaná na nadobudnutie Obchodného podielu EIF v súlade s písmenami (a) až (c) vyššie, k takejto nominácii musí dôjsť v súlade s akýmikoľvek aplikovateľnými právnymi požiadavkami účinnými v danom čase, vrátane akýchkoľvek platných požiadaviek verejného obstarávania.
4.10	Náklady vynaložené v súvislosti s SPV
(a)	Každý zo Spoločníkov bude spočiatku znášať náklady vynaložené z jeho strany počas procesu: 
(i)	prípravy a negociovania Dokumentov Holdingového fondu JEREMIE;
(ii)	založenia a vzniku SPV; a
(iii)	prevádzky SPV v čase pred prevodom prvých Príspevkov pre JEREMIE na SPV v súlade s príslušnou Zmluvou o financovaní.
	Preukázateľné náklady podľa bodu (i)-(iii) vyššie budú preúčtované na SPV po obdržaní prvých Príspevkov pre JEREMIE v súlade s príslušnou Zmluvou o financovaní.
(b)	Slovenská republika berie na vedomie a súhlasí, že neoprávnené výdavky podľa Predpisov EÚ o štrukturálnych fondoch a príslušných národných pravidiel Slovenskej republiky, ktoré vzniknú EIF a SPV v súvislosti s Činnosťou holdingového fondu budú hradené z rezervy, ktorú pre tento účel vytvorí Slovenská republika na základe rozpočtu neoprávnených výdavkov, ktorý na základe návrhu EIF v súlade s odsekom 5.9(f) vopred schváli Investičná rada podľa podmienok uvedených v Štatúte investičnej rady.
5.	Investičná rada
5.1	Investičná rada bude zriadená ako dozorná rada SPV za účelom vykonávania určitých poradných a strategických funkcií v Štruktúre holdingového fondu JEREMIE a v rámci SPV tak, ako to je určené v tejto zmluve a v Štatúte investičnej rady, ktoré budú v súlade s právnym poriadkom Slovenskej republiky.
5.2	Investičná rada bude mať maximálne 9 členov. Nominácie členov Investičnej rady sa budú vykonávať v súlade so zásadami upravenými v bode 5.3, po predchádzajúcej konzultácii s EIF. Nominovaných členov následne vymenuje do funkcie Valné zhromaždenie.
5.3	Členov Investičnej rady menuje a odvoláva Valné zhromaždenie v súlade s nasledovnými zásadami:
(a)	až do uzavretia prvej Zmluvy o financovaní nominuje všetkých členov Investičnej rady, vrátane profesionálov podľa písmena (b), Ministerstvo financií a Úrad vlády SR konajúce v mene Slovenskej republiky. Potom ako Riadiaci orgán uzavrie Zmluvu o financovaní však tento Riadiaci orgán môže požadovať, aby jedného člena Investičnej rady menoval on. Po takejto žiadosti bude jeden z členov nahradený osobou, ktorú navrhol žiadajúci Riadiaci orgán;  
(b)	minimálne dvaja členovia Investičnej rady budú profesionáli s dlhoročnými skúsenosťami vo finančnom sektore alebo v príbuznom podnikovom sektore; a 
(c)	predsedu Investičnej rady vždy navrhuje Ministerstvo financií. 
5.4	EIF je oprávnený určiť dvoch zástupcov, ktorí sa môžu zúčastňovať zasadnutí Investičnej rady ako pozorovatelia. Pozorovatelia dostávajú tie isté písomné informácie o záležitostiach, o ktorých rokuje a/alebo rozhoduje Investičná rada, ako členovia Investičnej rady. Nemajú však hlasovacie práva v Investičnej rade. Pozorovatelia nominovaní EIF vykonávajú svoje práva podľa toho odseku dovtedy, pokiaľ to bude EIF považovať za vhodné. Investičná rada má právo určiť na ad hoc základe za pozorovateľov aj iné osoby v prípade, ak bude vzhľadom na program Investičnej rady považovať účasť týchto osôb za vhodnú.
5.5	SZRB a Ministerstvo výstavby a regionálneho rozvoja Slovenskej republiky sú oprávnení určiť po jednom zástupcovi; takto určení zástupcovia sa môžu zúčastňovať zasadnutí Investičnej rady ako pozorovatelia. Pozorovatelia dostávajú tie isté písomné informácie o záležitostiach, o ktorých rokuje a/alebo rozhoduje Investičná rada, ako členovia Investičnej rady. Nemajú však hlasovacie práva v Investičnej rade.
5.6	Funkčné obdobie každého člena Investičnej rady je dva roky; znovuvymenovanie na jedno ďalšie obdobie je prípustné. Ak člen Investičnej rady zomrie, nebude ďalej schopný plniť si svoje povinnosti, alebo sa vzdá funkcie, subjekt, ktorý ho navrhol, navrhne náhradníka do štyroch týždňov od výskytu príslušnej udalosti na zostávajúcu časť funkčného obdobia nahradeného člena Investičnej rady. Nominovaného náhradníka následne vymenuje Valné zhromaždenie. Prví členovia Investičnej rady budú vymenovaní do dvoch týždňov od dátumu zápisu SPV do slovenského obchodného registra.
5.7	Členovia Investičnej rady majú nárok na náhradu nákladov, ktorý bude určený v Štatúte investičnej rady. 
5.8	Štatút investičnej rady:
(a)	sa prijme formou uznesenia Valného zhromaždenia do dvoch týždňov po tom, ako sa EIF stane spoločníkom SPV;
(b)	bude regulovať činnosť Investičnej rady a bude upravovať práva a povinnosti členov Investičnej rady, pri zohľadnení zákonných povinností Konateľov. 
5.9	Štatút investičnej rady bude predovšetkým upravovať nasledovné kompetencie Investičnej rady:
(a)	na návrh EIF schvaľuje Investičnú stratégiu a akékoľvek jej dodatky;
(b)	na návrh EIF posudzuje Návrhy Operácie pred implementáciou Operácie; 
(c)	na návrh EIF posudzuje Výročnú správu o postupe a Polročnú správu o postupe;
(d)	na návrh EIF posudzuje auditovanú výročnú správu SPV pred jej predložením Valnému zhromaždeniu;
(e)	na návrh EIF schvaľuje Zadania;
(f)	na návrh EIF schvaľuje rozpočet neoprávnených výdavkov.
5.10	Štatút investičnej rady bude obsahovať minimálne nasledovné organizačné pravidlá:
(a)	Investičnú radu zvoláva jej predseda, prípadne v jeho neprítomnosti alebo ak funkcia predsedu nie je obsadená, zástupca predsedu. Spôsob vymenovania zástupcu predsedu a jeho kompetencie budú špecifikované v Štatúte investičnej rady;
(b)	zvolanie akéhokoľvek zasadania Investičnej rady sa oznamuje členom a dáva na vedomie pozorovateľom faxom alebo e-mailom tak, aby ho títo dostali najneskôr desať Pracovných dní pred naplánovaným dátumom konania zasadania, prípadne v prípade naliehavosti najneskôr jeden Pracovný deň pred naplánovaným dátumom konania zasadania;
(c)	oznámenie zvolania obsahuje minimálne dátum, miesto a program zasadania;
(d)	na zasadaní je možné zúčastniť sa aj prostredníctvom konferenčného hovoru alebo videokonferencie, ak bude mať predseda (alebo v prípade jeho neprítomnosti zástupca predsedu) za preukázanú totožnosť príslušnej osoby;
(e)	predseda Investičnej rady je oprávnený otvoriť diskusiu o každom bode programu, regulovať diskusiu, zaraďovať nové body, ak s tým budú súhlasiť všetci členovia vykonávajúci funkciu, a osvedčovať hlasovanie;
(f)	všetky rozhodnutia Investičnej rady sa zaznamenávajú v zápisnici, ktorú zostavuje predseda (alebo v prípade jeho neprítomnosti zástupca predsedu) alebo osoba, ktorú tým poverí.
5.11	V Štatúte investičnej rady bude uvedené, že EIF má výlučné právo predkladať Investičnej rade návrhy o záležitostiach uvedených v odsekoch 5.9(a) až 5.9(c), 5.9(e) a 5.9(f) vyššie. 
(a)	V súvislosti s návrhmi EIF v záležitostiach uvedených v odsekoch 5.9(a) 5.9(e) a 5.9(f) vyššie, Investičná rada môže a odporúčania EIF buď schváliť, schváliť a navrhnúť zmeny v zmysle ustanovení nižšie alebo odmietnuť na tom zasadnutí Investičnej rady, na ktorom bol príslušný návrh alebo odporúčanie prezentované. Ak bude Investičná rada chcieť navrhnúť EIF akékoľvek zmeny návrhu alebo odporúčania EIF, je povinná písomne oznámiť EIF, že jeho návrhy boli prijaté s výhradou určitých zmien konkrétne opísaných v oznámení. Po obdržaní tohto oznámenia  EIF môže buď (a v každom prípade pred nasledujúcim zasadnutím Investičnej rady):
(i)	písomne prijať všetky tieto zmeny a oznámiť to Investičnej rade. V tomto prípade sa bude mať za to, že podmienka, za ktorej bol prijatý návrh, bola splnená a Investičná rada nebude povinná znovu schvaľovať zmenený návrh;
(ii)	prijať iba časť týchto zmien. V tomto prípade je EIF povinný vypracovať nový návrh so zohľadnením zmien, ktoré prijal, a predložiť ho Investičnej rade, ktorá má právo ho schváliť, odmietnuť alebo navrhnúť jeho zmeny v súlade s týmto odsekom 5.11;
(iii)	tieto zmeny odmietnuť. V tomto prípade sa návrh považuje za odmietnutý.
(b)	V súvislosti s návrhmi EIF v záležitostiach uvedených v odseku 5.9(b) vyššie, jednotliví Členovia Investičnej rady zastupujúci Riadiaci orgán budú mať právomoc schvaľovať a navrhovať zmeny podľa odseku 5.11(a) vyššie, avšak iba v obmedzenom rozsahu za účelom zabezpečenia súladu Návrhu operácie s Operačným programom alebo so zámermi Riadiaceho orgánu vychádzajúcimi z Operačného programu príslušného Riadiaceho orgánu. Na základe relevantného oznámenia od takéhoto jednotlivého Člena Investičnej rady, v ktorom sa uvádza, že Návrh operácie by bol v rozpore s príslušným Operačným programom alebo so zámermi Riadiaceho orgánu vychádzajúcimi z Operačného programu a za predpokladu predloženia dostatočného odôvodnenia podporujúceho takéto tvrdenie o rozpore sa proces uvedený v odsekoch 5.11(a)(i) až 5.11(a)(iii) vyššie uplatní primerane. Ak bude akákoľvek navrhnutá zmena odmietnutá zo strany EIF, EIF nemôže využiť prostriedky z príslušného Operačného programu na konkrétnu Operáciu.
5.12	Okrem rozhodovania v súlade s odsekmi 5.9(a) 5.9(e) a 5.9(f) bude Investičná rada plniť nasledovné úlohy:
(a)	pravidelne monitorovať Činnosť holdingového fondu vykonávanú EIF, výkonnosť a vplyv Štruktúry holdingového fondu JEREMIE na slovenské hospodárstvo a výkonnosť Operácií, a to v súlade s cieľmi JEREMIE, Operačných programov a Investičnej stratégie; 
(b)	vydávať odporúčania EIF a Slovenskej republike ohľadom vykonávania Činnosti holdingového fondu, ďalšieho rozvoja činnosti Štruktúry holdingového fondu JEREMIE a/alebo vedľajších činností, ktorých cieľom je optimalizovať vplyv Štruktúry holdingového fondu JEREMIE a Činnosti holdingového fondu na slovenské hospodárstvo. 
5.13	Aby sa vyhlo pochybnostiam, žiadne rozhodnutia ani uznesenia Investičnej rady sa nepovažujú za delegovanie zodpovedností Riadiacich orgánov Investičnej rade, a každý Riadiaci orgán bude mať aj naďalej svoje povinnosti a zodpovednosti v súlade s Predpismi EÚ o štrukturálnych fondoch.
5.14	Investičná rada zasadá minimálne raz za kalendárny štvrťrok. Rokovacím jazykom všetkých zasadnutí Investičnej rady je slovenský jazyk. Investičná rada prijíma rozhodnutia jednoduchou väčšinou hlasov prítomných členov s tým, že sa vyžaduje prítomnosť minimálne väčšiny všetkých členov. V prípade rovnosti hlasov má predseda Investičnej rady rozhodujúci hlas. Mechanizmus hlasovania a priradenie hlasov členov Investičnej rady sa upraví v Štatúte investičnej rady.
5.15	Investičná rada je oprávnená zriadiť administratívny aparát, ktorý jej umožní plniť si svoje úlohy s tým, že náklady a administratívnu záťaž s tým spojenú znáša výlučne SPV. 
5.16	Investičná rada je oprávnená prijímať rozhodnutia písomným postupom alebo postupom bez námietok (konkludentný súhlas) upravenými v Štatúte investičnej rady.
5.17	Členovia Investičnej rady sú pri plnení svojich povinností povinní brať ohľad na definované štandardy bezúhonnosti a zdržať sa úkonov, ktoré by mohli vyvolať konflikt záujmov.
6.	Zmluvy o financovaní
6.1	Funkciou Zmlúv o financovaní je zabezpečiť prevod Príspevkov pre JEREMIE na SPV a dosiahnuť súlad s ustanoveniami článku 44 písm. b) bod i) Nariadenia 1083. Tento cieľ sa bude dosahovať tak, že príslušný Riadiaci orgán vymenuje EIF za komisionára Slovenskej republiky tak, že EIF bude mať právo použiť Príspevky pre JEREMIE za účelom ich vkladu do SPV a za účelom vykonávania Činnosti holdingového fondu. 
6.2	Každá Zmluva o financovaní sa bude odvolávať na GAP analýzu a upravovať najmä:
(a)	podmienky poskytovania Príspevkov pre JEREMIE z príslušného Operačného programu do EIF;
(b)	podmienky poskytovania Príspevkov pre JEREMIE z EIF do SPV;
(c)	použitie výziev na vyjadrenie záujmu adresovaných Finančným sprostredkovateľom, ktoré majú byť vykonané zo strany SPV na základe iniciatívy EIF;
(d)	ohodnocovanie, výber a akreditáciu Finančných sprostredkovateľov zo strany SPV na podnet EIF;
(e)	zriadenie a monitorovanie investičnej politiky a úkonov Holdingového fondu JEREMIE, vrátane uvedenia cieľových podnikov a produktov finančného inžinierstva, ktoré majú byť podporované Holdingovým fondom JEREMIE;
(f)	podávanie správ o Operáciách zo strany EIF Ministerstvu financií;
(g)	pravidlá monitorovania implementácie Operácií;
(h)	požiadavky týkajúce sa auditu SPV;
(i)	politika ukončenia účasti SPV na Operáciách;
(j)	ustanovenia týkajúce sa zrušenia Holdingového fondu JEREMIE, vrátane opätovného využitia zdrojov vrátených SPV z Operácií, ktoré je možné priradiť príslušnému Individuálnemu grantu.
7.	Zmluva o holdingovom fonde
7.1	Činnosť holdingového fondu
	Na zabezpečenie splnenia cieľov Iniciatívy JEREMIE sa EIF vo svojej pôsobnosti spoločníka SPV a zmluvnej strany Zmluvy o holdingovom fonde zaväzuje vykonávať v mene SPV nasledovnú činnosť v súlade s podmienkami Operačných programov (ďalej ako Činnosť holdingového fondu): 
(a)	Príprava a pravidelné prehodnocovanie Investičnej stratégie, ktorá obsahuje zásady investičnej stratégie a plánovania pre Holdingový fond JEREMIE a vykonávanie v nej uvedenej stratégie, vrátane návrhov na realokácie a pravidelné prehodnotenie potreby realokácie zdrojov medzi jednotlivými nástrojmi minimálne raz ročne;
(b)	Príprava Zadania v súlade s odsekom 4.8, výber a prípadné prehodnotenie Obchodných plánov, príprava Návrhov operácie a predloženie príslušných návrhov alebo žiadostí o posúdenie a pripomienky Investičnej rade; 
(c)	Zistenie, ohodnotenie a výber vhodných Finančných sprostredkovateľov (prostredníctvom výziev na vyjadrenie záujmu alebo iných vhodných nástrojov, ktoré použije SPV), ktorí budú oprávnení získať finančné investície a pôžičky alebo záruky od Holdingového fondu JEREMIE za účelom implementácie stratégií pre implementáciu JEREMIE definovaných v Investičnej stratégii (ďalej ako Operácie) v súlade so zásadami uvedenými v odseku 4.8 tejto zmluvy;
(d)	Dojednávanie komerčných podmienok Operácií a uzatváranie Operačných zmlúv v mene SPV na základe plnomocenstva, vrátane monitorovania súladu s Operačnými zmluvami a prijímania opatrení, ak je to potrebné v súlade s príslušnou Operačnou zmluvou; 
(e)	Riadenie portfólia príspevkov z Holdingového fondu JEREMIE do Operácií, vrátane činností monitorovania a podávania správ uvedených v Zmluvách o financovaní, a vykonávanie monitorovacích a rozhodovacích práv udelených SPV Operačnými zmluvami, vrátane starostlivého a odborného vyhodnocovania činnosti Finančných sprostredkovateľov zo získaných informácií ako aj definovania a vykonávania vhodných politík ukončenia účasti na jednotlivých Operáciách; 
(f)	Podávanie správ Investičnej rade, Riadiacemu orgánu a Ministerstvu financií o vývoji Holdingového fondu JEREMIE v súlade s Rámcovou zmluvou a Zmluvou o holdingovom fonde;
(g)	Poskytovanie primeranej pomoci pri zhromažďovaní príslušných informácií nevyhnutných na to, aby Riadiaci orgán mohol dodržať platné pravidlá EÚ o štátnej pomoci, s vylúčením celkového monitorovania a prehodnocovania dodržiavania pravidiel EÚ o štátnej pomoci, za ktoré bude zodpovedný iba Riadiaci orgán. Riadiaci orgán písomne oznámi EIF typ informácií, ktoré vyžaduje pre účely predchádzajúcej vety;
(h)	Vykonávanie funkcie ústredného kontaktného bodu pre personál Komisie, predovšetkým vo veci súladu Investičnej stratégie a jednotlivých Operácií s cieľmi JEREMIE, čím však nie je dotknutá výlučná zodpovednosť Slovenskej republiky za súlad Štruktúry holdingového fondu JEREMIE s požiadavkami štátnej pomoci a verejného obstarávania;
(i)	Zabezpečovanie dodržiavania požiadaviek na audit uvedených v Zmluvách o financovaní zo strany SPV a Finančných sprostredkovateľov;
(j)	Poradenstvo v oblasti štruktúrovania, správy a riadení podniku a odporúčanej praxe pre vybrané Nástroje finančného inžinierstva;
(k)	Tam, kde to bude možné, zisťovanie možností optimalizácie Iniciatívy JEREMIE poskytnutím ďalších prostriedkov.
7.2	Náklady holdingového fondu 
Strany potvrdzujú, že ako náhradu za náklady, ktoré vzniknú EIF v dôsledku vykonávania Činnosti holdingového fondu, bude mať EIF  voči  SPV nárok na náhradu oprávnených nákladov na riadenie z celkových Nákladov holdingového fondu, určenú v súlade s článkom 43 ods. 4 Implementačného nariadenia. Konkrétna výška nároku a rozdelenie celkového limitu podľa čl. 43 ods. 4 Implementačného nariadenia medzi EIF a SPV bude určené v Zmluve o holdingovom fonde. EIF však nevzniká žiadny nárok na peňažné plnenie podľa tejto zmluvy.
7.3	Investičná stratégia
(a)	EIF je povinný vykonávať Činnosť holdingového fondu v súlade s Investičnou stratégiou, ktorá musí spĺňať nasledovné podmienky:
(i)	Investičná stratégia musí definovať všeobecnú stratégiu a nástroje, ktoré má využívať riadenie Holdingového fondu JEREMIE. 
(ii)	Investičná stratégia musí byť vypracovaná v súlade s podmienkami Predpisov EÚ o štrukturálnych fondoch, Implementačným nariadením a Zakladateľskou dokumentáciou a musí vychádzať z Národného strategického referenčného rámca Slovenskej republiky 2007-2013 a z Operačných programov a Programových manuálov a z Investičnej stratégie, ktorá tvorí Prílohu 6 Zmlúv o financovaní. V rozsahu, ktorý nie je upravený v Zakladateľskej dokumentácii a v Zmluvách o financovaní, musí Investičná stratégia určovať podrobnosti činnosti, ktorá má byť vykonaná v súvislosti so zrušením SPV po uplynutí programového obdobia JEREMIE v súlade s úpravou v Predpisoch EÚ o štrukturálnych fondoch, a ďalšie použitie prostriedkov Holdingového fondu JEREMIE, ktoré budú v danom momente existovať.
(iii)	Úvodnú Investičnú stratégiu na obdobie rokov 2009 až 2015 vypracuje EIF po konzultácii s Ministerstvom financií a Riadiacimi orgánmi v súlade so zásadami uvedenými v tejto zmluve a na základe Gap analýzy. Prvý koncept úvodnej Investičnej stratégie predloží EIF Investičnej rade na schválenie do troch mesiacov od dátumu účinnosti tejto zmluvy a úvodná Investičná stratégia musí byť schválená do jedného mesiaca od jej predloženia. Nevyhnutné zmeny týkajúce sa jednotlivej Investičnej stratégie Operačného programu tvoriacej Prílohu 6 Zmlúv o financovaní, ktoré sú výsledkom zmien Investičnej stratégie holdingového fondu, môžu byť uskutočnené iba so súhlasom príslušného Riadiaceho orgánu.
(iv)	EIF bude prehodnocovať Investičnú stratégiu raz ročne so zohľadnením historickej výkonnosti a vplyvu Iniciatívy JEREMIE na slovenské hospodárstvo, zmenu východiskových právnych predpisov pre JEREMIE (vrátane (avšak nie výlučne) zmien Predpisov EÚ o štrukturálnych fondoch a Implementačného nariadenia) a odporúčaní poskytnutých Investičnou radou po konzultácii s Ministerstvom financií a Riadiacimi orgánmi. EIF predloží koncept prehodnotenej Investičnej stratégie Investičnej rade na schválenie do 15. októbra každého kalendárneho roka (po prvý krát do 15. októbra 2010) a prehodnotená Investičná stratégia musí byť schválená do 15. decembra daného roka.
(b)	EIF je povinný brať do úvahy zoznam kvantitatívne merateľných indikátorov naviazaných na Operačný program a Programový manuál.
8.	Zodpovednosť
8.1	Vzhľadom na špecifické strategické ciele, z ktorých JEREMIE vychádza EIF nebude za žiadnych okolností zodpovedný za výkonnosť ani za finančné výsledky žiadnej Operácie. 
8.2	Akákoľvek zodpovednosť EIF za škodu spojená s jeho vlastným vykonávaním Činnosti holdingového fondu je obmedzená na prípady úmyselného konania a hrubej nedbanlivosti. EIF nebude zodpovedný voči Slovenskej republike za nepriamu škodu ani za ušlý zisk.
8.3	Zodpovednosť EIF v súvislosti s touto zmluvou je ďalej vylúčená, pokiaľ bude úkon EIF predstavovať plnenie jeho povinností tak, ako sú stanovené v tejto zmluve alebo bude vychádzať z informácií získaných od Riadiaceho orgánu, pričom však EIF neprijíma žiadnu povinnosť nezávisle overovať presnosť, relevantnosť alebo úplnosť týchto informácií.
8.4	Slovenská republika týmto dáva sľub odškodnenia podľa §725 Obchodného zákonníka a zaväzuje sa nahradiť EIF preukázanú škodu alebo náklady, ktoré mu vzniknú v dôsledku uplatnenia nároku tretej osoby voči EIF v súvislosti s plnením povinností zo strany EIF podľa tejto zmluvy. Táto povinnosť náhrady škody existuje iba v prípade, ak náklady, výdavky alebo škoda nevznikla EIF v dôsledku úmyselného konania alebo hrubo nedbanlivých úkonov zo strany EIF a ak sa bude EIF dôsledne brániť voči takýmto nárokom. Pre účely sľubu odškodnenia Slovenská republika potvrdzuje, že požiadala EIF o vykonanie činností uvedených v tejto zmluve bez toho, aby bol EIF zo zákona povinný tieto činnosti vykonať. Slovenská republika nebude zodpovedná voči EIF za nepriamu škodu ani za ušlý zisk.
9.	Oznámenia
9.1	Akékoľvek oznámenie alebo iná komunikácia, ktorá sa doručuje podľa tejto zmluvy (čo zahŕňa fax, ale nie email), musí byť v písomnej forme a musí byť doručená osobne alebo odoslaná doporučene/kuriérom alebo faxom Strane, ktorej je určená, na všetky nižšie uvedené adresy:
(a)	Slovenskej republike:
	Ministerstvo financií Slovenskej republiky
	Štefanovičova 5
	817 82 Bratislava 15
	Slovenská republika
	Faxové číslo: +421 2 5958 3347
(b)	EIF:
	European Investment Fund
	Do pozornosti: Projektový manažér JEREMIE Holding Fund Slovak Republic
	96, boulevard Konrad Adenauer 
	L-2968 Luxemburg;
	Luxembursko
	Faxové číslo: +352 42 66 88 280.
	alebo na inú adresu alebo faxové číslo, ktoré Strana oznámi druhej Strane podľa tohto článku.  Akékoľvek oznámenie alebo iná komunikácia odosielaná poštou musí byť odoslaná kuriérom alebo formou predplateného doporučeného listu, ak je krajina určenia zhodná s krajinou pôvodu, alebo formou predplateného doporučeného listu zasielaného leteckou poštou alebo kuriérom, ak krajina určenia nie je zhodná s krajinou pôvodu.
9.2	Každé oznámenie alebo iná komunikácia sa bude považovať za doručenú:
(a)	ak bude doručovaná osobne alebo kuriérom, v čase doručenia; alebo
(b)	ak bude doručovaná doporučene, o 10:00 (miestneho času na mieste určenia) v druhý Pracovný deň po jej odoslaní poštou, alebo o 10:00 (miestneho času na mieste určenia) v piaty Pracovný deň po jej odoslaní predplatenou leteckou poštou; alebo
(c)	v prípade jej odoslania faxom, k dátumu prenosu, ak sa prenos vykonal pred 15:00 (miestneho času na mieste určenia) v ktorýkoľvek Pracovný deň, a v každom inom prípade v prvý Pracovný deň, ktorý nasleduje bezprostredne po dni prenosu.
9.3	Pri preukazovaní doručenia oznámenia alebo komunikácie je dostatočné preukázať, že oznámenie alebo komunikácia bola doručená príjemcovi alebo že obálka obsahujúca oznámenie alebo komunikáciu bola riadne podaná na doručenie doporučenou zásielkou na adresu príjemcu alebo že oznámenie alebo komunikácia bola zaslaná faxom na faxové číslo príjemcu.
10.	Trvanie a ukončenie
10.1	Účinnosť
	Táto zmluva sa stane platnou dňom podpisu všetkými Stranami a účinnou dňom uzatvorenia posledného z nasledujúcich dokumentov: 
(i)	Zakladateľská dokumentácia, a
(ii)	Zmluva o holdingovom fonde, 
	a zostane účinná až do 31. decembra 2015.
10.2	Ukončenie
(a)	Počas trvania tejto zmluvy ju môže ktorákoľvek zo Strán vypovedať s okamžitou účinnosťou kvôli podstatnému porušeniu zmluvy druhou Stranou (ďalej ako Dôvodná výpoveď), ak budú splnené nasledovné podmienky:
(i)	Slovenská republika môže dať Dôvodnú výpoveď v prípade: 
(A)	ak EIF nedodrží ktorúkoľvek zo svojich podstatných povinností podľa tejto zmluvy,
(B)	ak EIF nesplní Záväzok na transfer know-how, 
	v každom z prípadov za podmienky, že Slovenská republika odoslala EIF upozornenie na toto porušenie a EIF toto porušenie neodstráni do šesťdesiatich dní odo dňa prijatia upozornenia;
(ii)	EIF môže dať Dôvodnú výpoveď v prípade: 
(A)	ak Slovenská republika nezabezpečí, že budú poskytnuté Príspevky pre JEREMIE od Riadiacich orgánov pre Holdingový fond JEREMIE v súlade s touto zmluvou alebo ktoroukoľvek Zmluvou o financovaní, 
(B)	ak Slovenská republika nedodrží ktorúkoľvek zo svojich podstatných povinností podľa tejto zmluvy;
	v každom z prípadov za podmienky, že EIF odoslal Slovenskej republike upozornenie na toto porušenie a Slovenská republika toto porušenie neodstráni do šesťdesiatich dní odo dňa prijatia upozornenia.
(b)	Ak Slovenská republika alebo ktorýkoľvek štátny orgán riadne oprávnený Slovenskou republikou zmení ktorýkoľvek právny predpis, nariadenie alebo správny akt, ktorý môže mať podľa dôvodného názoru EIF nepriaznivý dopad na Štruktúru holdingového fondu JEREMIE a následne na schopnosť EIF vykonávať Činnosť holdingového fondu, takáto skutočnosť sa bude považovať za Udalosť vyššej moci a Strany budú postupovať primerane podľa bodu 10.2(d).
(c)	V prípade ukončenia tejto zmluvy podľa tohto článku bude EIF oprávnený vypovedať Zmluvu o holdingovom fonde a Dohodu spoločníkov a bude môcť ukončiť vykonávanie Činnosti holdingového fondu k dátumu účinnosti tohto vypovedania. EIF bude oprávnený vyhlásiť všetky platby určené EIF týkajúce sa období pred dátumom účinnosti vypovedania za splatné k tomuto dátumu.
(d)	Bez ohľadu na ktorékoľvek ustanovenie tohto článku 10, ak dôjde k nepredvídateľnej  výnimočnej situácii alebo udalosti mimo kontroly ktorejkoľvek zo Strán (okrem pracovných sporov, štrajkov alebo finančných problémov, a pod.), vrátane (avšak nie výlučne) zrušenia alebo pozastavenia JEREMIE podľa aktu Európskej únie alebo inak, ktorá ktorejkoľvek z nich znemožní plniť si svoje povinnosti podľa tejto zmluvy, a ktorú nie je možné pripísať ich chybe alebo nedbanlivosti a ktorá sa napriek  vynaloženiu všetkého primeraného úsilia ukáže byť neprekonateľnou (každá ďalej ako Udalosť vyššej moci), dotknutá Strana bezodkladne písomne oznámi druhej Strane (ďalej ako Oznámenie o udalosti vyššej moci) jej povahu, pravdepodobné trvanie a predvídateľné účinky. Po prijatí Oznámenia o udalosti vyššej moci sú Strany povinné bezodkladne začať konzultácie a vynaložiť maximálne úsilie, aby minimalizovali škodu spôsobenú výskytom príslušnej Udalosti vyššej moci, čo znamená, že žiadna Strana nebude niesť zodpovednosť za porušenie svojich povinností podľa tejto zmluvy, ak jej Udalosť vyššej moci znemožní ich plniť. Ak Strany v dobrej viere dospejú k záveru, že ďalšie vykonávanie Činnosti holdingového fondu nie je v dôsledku nastania Udalosti vyššej moci možné alebo by bolo mimoriadne obtiažne, táto zmluva bude ukončená a EIF bude oprávnený vyhlásiť všetky platby EIF týkajúce sa období pred dátumom účinnosti ukončenia za splatné k tomuto dátumu.
11.	Rozhodné právo
11.1	Táto zmluva sa riadi a vykladá v súlade s právnym poriadkom Slovenskej republiky, s vylúčením kolíznych noriem.
11.2	Táto zmluva sa uzaviera ako nepomenovaná zmluva podľa §269 ods. 2 Obchodného zákonníka. Strany sa dohodli, že použitie akéhokoľvek ustanovenia práva Slovenskej republiky, ktoré nemá výlučne kogentnú povahu, sa výslovne vylučuje v rozsahu, v akom by mohlo zmeniť význam alebo účel ktoréhokoľvek ustanovenia tejto zmluvy.
12.	Spory
12.1	Strany sú povinné vynaložiť svoje maximálne úsilie, aby akýkoľvek spor, ktorý vznikne v súvislosti s touto zmluvou urovnali mimosúdne. Akýkoľvek spor, ktorý vznikne v súvislosti s touto zmluvou, vrátane sporu o jej existenciu, však s konečnou platnosťou a s vylúčením bežných súdov urovnajú v rozhodcovskom konaní v súlade s Rozhodcovskými pravidlami Medzinárodnej obchodnej komory (ďalej ako Pravidlá) traja rozhodcovia, ktorí budú vymenovaní v súlade s Pravidlami. Jazykom rozhodcovského konania bude anglický jazyk a miestom rozhodcovského konania bude Brusel, Belgicko.
13.	Jazyk
13.1	Jazykom tejto zmluvy je slovenský a anglický jazyk. V prípade rozporu medzi anglickou verziou tejto zmluvy a akýmkoľvek jej prekladom je rozhodujúca verzia v anglickom jazyku.
14.	Záverečné ustanovenia
14.1	Táto zmluva a každý v nej uvedený dokument predstavujú celú dohodu Strán týkajúcu sa predmetu tejto zmluvy a nahrádzajú akúkoľvek predchádzajúcu písomnú alebo ústnu dohodu medzi Stranami týkajúcu sa predmetu tejto zmluvy.
14.2	Túto zmluvu je možné meniť iba písomne, pričom každá takáto zmena nadobudne účinnosť po jej podpísaní oboma Stranami.
14.3	Ak sa ustanovenie tejto zmluvy stane alebo sa bude považovať za neplatné alebo nevykonateľné, nebude to mať vplyv na platnosť a vykonateľnosť zostávajúcich ustanovení tejto zmluvy. Bude sa mať za to, že neplatné alebo nevykonateľné ustanovenie sa nahradilo platným a vykonateľným ustanovením, ktoré v maximálnej možnej miere predstavuje zámer Strán pri uzavieraní neplatného alebo nevykonateľného ustanovenia. Strany sa budú usilovať, aby zabezpečili súlad tejto zmluvy a Dokumentov Holdingového fondu JEREMIE s právnym poriadkom Slovenskej republiky a s Predpismi EÚ o štrukturálnych fondoch, najmä s článkom 44 Nariadenia 1083, pričom však platí, že konečná zodpovednosť za takýto súlad je na strane Slovenskej republiky. 
14.4	Strany sú povinné rokovať v dobrej viere a podpísať všetky zmeny ustanovení tejto zmluvy, ktoré budú nevyhnutné alebo žiaduce v prípade získania implementačného usmernenia zo strany Komisie,  zmeny Predpisov EÚ o štrukturálnych fondoch, Implementačných pravidiel, Zakladateľskej dokumentácie alebo právnych predpisov, nariadení alebo správnych aktov Slovenskej republiky.
14.5	Táto zmluva bola podpísaná v 3 vyhotoveniach v anglickom a slovenskom jazyku, z ktorých každé predstavuje autentický originál tohto dokumentu. V prípade nezrovnalostí je rozhodujúca verzia v anglickom jazyku.
Príloha 1	
Zmluva o financovaní
	
Príloha 2	
štatút investičnej rady
PODPISY